Pernille Søndergaard (EL), 2008-01-16:
Det er ganske forfærdeligt for ofrene og for pårørende, når vold finder sted.
Det er vi alle enige om, det er vores følelser.
Men at ville lovgive udelukkende ved brug af følelser og uden brug af fornuft er pinligt, og det er farligt.
Der er solid dokumentation for, at flere forbud mod knive og mere overvågning ikke virker.
Jeg citerer fra bekendtgørelsen, side 120: I et bredt perspektiv er effekten af tv-overvågning forholdsvis beskeden, og antallet af forbrydelser, der opklares ved hjælp af tv-overvågning, er begrænset.
Så hverken som forebyggelse eller til brug ved opklaringen kan man sige, at det virker.
Alligevel vil alle partierne undtagen Enhedslisten bilde befolkningen ind, at det virker.
Det mener vi i Enhedslisten ikke at man kan være bekendt, det giver falsk tryghed.
For at kunne forebygge er man nødt til at forstå - ikke acceptere, men forstå - at de personer, som griber til vold og bruger kniv, er forskellige og har forskellige motiver.
En gruppe gør det i affekt eller i påvirket tilstand.
Der skal man gøre, som fru Hanne Bech Hansen ganske fornuftigt har sagt, nemlig at der skal vi have flere professionelle voksne, også socialarbejdere, i gadebilledet.
Det er desværre en foranstaltning, som regeringen har afskaffet sammen med en masse andre forebyggende tiltag, som man jo kan læse i Information den 15. januar.
En anden gruppe griber til knivvold, fordi de har besluttet det.
Det vil typisk være personer, som allerede er kendt i det sociale system.
Derfor kæmper Enhedslisten for, at vi får socialpolitikken tilbage.
Regeringen har valgt at udnævne en velfærdsminister, men ingen socialminister.
Det er et meget, meget tydeligt signal om, at regeringen og dens støtteparti er ligeglad med dem, der falder ved siden af, og dem, som har brug for særlig støtte.
De gøres kriminelle, og så kan de bare sættes i fængsel, en udvikling, der er helt uholdbar, og som skaber et langt hårdere miljø i denne gruppe.
Det er jo alment kendt, at vold avler vold.
Enhedslisten vil sikre tryghed i befolkningen.
Vi skal skabe et levende offentligt trygt rum, hvor det er naturligt, at der er mennesker, også i de sene aften- og nattetimer.
Vi skal åbne øvelokaler for musikere.
Vi skal åbne for kunstoplevelser til mennesker med forskellig smag, biblioteker, gode madsteder og meget mere.
Vi skal lave boligområder, der er godt oplyste og indbyder til, at man har lyst til at være sammen, også udenfor.
Det undrer os i Enhedslisten, at SF sammen med alle de andre partier vil lave et forslag, som gør mennesker bange og utrygge.
Jo mere man pisker en stemning op og siger, at flere unge bærer kniv i nattelivet, jamen jo flere unge vil komme til det.
Det er da klart.
Hvis et menneske bærer en foldekniv, men ikke bruger den til et voldeligt formål, så falder der en bøde første gang, og skulle det ske igen, frihedsberøves den unge.
Det betyder en traumatisk oplevelse, et tab af tillid til systemet, og værst af alt: en plettet straffeattest.
Muligheden for job i fremtiden er væsentligt begrænset.
Det er en måde at skabe et vredt og skuffet ungt menneske på, der ikke har de store perspektiver for fremtiden.
Det er uetisk, unødvendigt og slet og ret dumt.
Lige nu kan vi undgå at skabe en situation, hvor flere bærer våben.
Det er jo lysende klart, at befolkningen ikke bærer våben.
Det er jo dokumenteret ved alle politiets visitationer, de finder stort set ingen våben.
Eksempelvis har de fundet en foldekniv ved 143 visitationer.
Jeg læser vores forslag op.
Forslag til vedtagelse
»Folketinget opfordrer regeringen til at sikre - mere synligt politi og socialarbejdere i nattelivet, - forebyggelsesindsats, opfølgning på individuelle handleplaner og flere penge til kommunerne og opkvalificering af socialarbejdere, - godt oplyste boligområder og aktiviteter, der indbyder befolkningen til at deltage i et trygt natteliv, og - frit lejde-aktioner til indlevering af ulovlige våben.«